bæredygtighedsrapportering
EU vedtog den 28. november 2022 direktiv om bæredygtighedsrapportering, Corporate Sustainability Reporting Directive (CSRD). Direktivet forpligter en lang række virksomheder til at indsamle og rapportere om deres indvirkning på miljø og mennesker.
Direktivet træder i kraft i forskellige faser for at tilgodese ønsket om at kunne forberede sig på de nye krav, når man ikke tidligere har været forpligtet til at foretage en sådan rapportering
CSRD erstatter tidligere regler om bæredygtighedsrapportering fra 2014 indeholdt i EUs direktiv om ikke-finansiel rapportering, Non-Financial Reporting Directive, NFRD. CSRD indfører markante skærpelser af reglerne fra 2014 om bæredygtighedsrapportering indeholdt i NFRD. Med indførelsen af CSRD bliver omfanget af virksomheder, der er forpligtede til at rapportere om bæredygtighed markant større. Derudover udvides det materielle indhold i rapporteringsforpligtelsen, dvs. indholdet af hvad virksomhederne skal rapportere om. 
Danmark har politisk set ønsket at være frontrunner på bæredygtighedsrapportering og der blev derfor allerede i 2008 i dansk ret gennemført regulering om ikke-finansiel rapportering i Årsregnskabslovens § 99a. Også mange danske virksomheder bliver nu forpligtede til at foretage bæredygtighedsrapportering efter CSRD. 
CSRD omfatter store virksomheder af interesse for offentligheden med over 250 ansatte. Det vil navnlig dreje sig om børsnoterede selskaber, forsikringsselskaber og banker. Derudover omfatter CSRD øvrige store virksomheder, som i to på hinanden følgende regnskabsår overskrider tærskelværdier inden for balancesum, nettoomsætning og/eller antal ansatte over 250. Børsnoterede små og mellemstore virksomheder (SMV'er) vil efterfølgende blive omfattede med start fra regnskabsåret 2026. 